SKRIFTLIG FORESPØRGSEL E-1770/00

af Erik Meijer (GUE/NGL) til Kommissionen

(31. maj 2000)

Om: Undersøgelse af bekæmpelsen af eventuelt svig i forbindelse med eventuelt misbrug af Conver-tilskud i den nederlandske kommune Den Helder

1. I hændelsesforløbet og det politiske postyr i forbindelse med den måde, hvorpå kommunen Den Helder i den nederlandske provins Noord-Holland har anvendt tilskudsbeløb til bl.a. opførelsen af en gangbro i den indre del af trafikhavnen, aftegner der sig et billede af svig og fusk med EU-tilskud. Deler Kommissionen den opfattelse, at et sådant billede bør bekæmpes ihærdigt ved at fjerne årsagerne til de tilgrundliggende formodninger?

2. Deler Kommissionen den opfattelse, at det, der nu er kommet for dagens lys om brugen af tilskudsbeløb i Den Helder kommune, må give anledning til en indgående nærmere undersøgelse, som kan skabe den nødvendige klarhed over det hidtidige hændelsesforløb? Er Kommissionen villig til at lade en sådan undersøgelse foretage?

3. Foreligger der i øjeblikket endnu ikke færdigbehandle anmodninger fra Den Helder kommune om andre EU-tilskud og i bekræftende fald hvilke?

4. Vil hændelsesforløbet i forbindelse med Conver-tilskud som anført i ovenstående punkter og i forespørgslen om den omstridte brug af Conver-tilskud og bortdirigering af penge foranledige Kommissionen til at indtage en helt anden holdning over for Den Helder kommune ved tildelingen af eventuelle nye EU-tilskud til denne by samt ved kontrollen med anvendelsen heraf?

Samlet svar afgivet på Kommissionens vegne af Michel Barnier på skriftlige forespørgsler E-1769/00 og E-1770/00

(2. august 2000)

Kommissionen deltager som observatør i overvågningsudvalgene for strukturfondsprogrammerne. Disse udvalg drøfter programmernes strategi samt spørgsmål af organisatorisk og proceduremæssig art. I overensstemmelse med subsidiaritetsprincippet foretages udvælgelse og godkendelse af projekterne af et styringsudvalg, som er sammensat af alle andre regionale partnere og samfinansieringspartnere end Fællesskabet.

Kommissionen er ikke blevet informeret om den af det ærede medlem omtalte politiundersøgelse eller KPMG's undersøgelse.

Kommissionen kan imidlertid bekræfte, at fællesskabsinitiativet KONVER for perioden 1994-1999 har finansieret projektet Koopvaarderbinnenhaven. Den nederlandske økonomiminister udfærdigede den 14. juli 1997 den nødvendige forpligtelseserklæring, for et beløb på 4,45 mio. HFL (2,02 mio.). Fællesskabets bidrag er på 50 % af dette beløb. I december blev projektet lukket. Udgifterne til dette projekt forblev under de budgetterede omkostninger (3,78 mio. HFL eller 1,72 mio.).

Som følge af det af det ærede medlem rejste spørgsmål har Kommissionen igangsat en undersøgelse sammen med den nederlandske økonomiminister og gjort generaldirektoratets revisionstjeneste opmærksom på dette særlige tilfælde. Herudover har Det Europæiske Kontor for Bekæmpelse af Svig gjort opmærksom på, at det er i kontakt med de af det ærede medlem omtalte nederlandske efterforskningsmyndigheder.

For programperioden 2000-2006 er Den Helder kommune ikke kommet i betragtning i forbindelse med noget strukturfondsprogram. KONVER-fællesskabsinitiativet er ikke videreført, og regionen Noord-Holland er ikke støtteberettiget hverken i henhold til mål 1 eller mål 2.